Malte Larsen (S), 2023-04-18:
Mange tak, ærede formand.
Danmark er et af de mest digitaliserede lande i verden.
Vi har endda vundet flere priser for vores digitale offentlige sektor.
Vores ambitioner er tårnhøje, og vi har været enormt dygtige til at se og høste de muligheder, som digitaliseringen har givet os.
Hver eneste dag nyder vi godt af, hvordan vi har indrettet vores digitale samfund.
Vi skal ikke længere stå i kø på posthuset for at betale regninger; vi skal ikke forbi kommunen for at skrive vores børn op til institution eller melde flytning; vi kan på vores telefoner sidde og følge med live på vores elforbrug i hjemmet.
Listen er meget længere – jeg kunne blive ved hele dagen med at komme med gode eksempler.
Eksemplerne er både positive og hjælper os i vores travle hverdag.
Når de digitale løsninger gør vores hverdag nemmere, tager vi danskere løsningerne til os, for vi er dygtige til at omstille os og gribe de digitale muligheder.
Det har gjort os i stand til at gå forrest i den digitale udvikling.
Det gælder både i det private og i det offentlige, hvor man i andre lande kigger beundrende på, hvordan vi gør i Danmark.
Og det skal vi blive ved med.
Men i vores tørst efter det næste digitaliseringsprojekt må vi indrømme at vi har været lidt for ivrige.
Vi har glemt at stoppe op og kigge på, hvilken betydning det mere og mere digitaliserede samfund har for alle grupper af borgere i vores samfund.
For der er uden tvivl mange, der nyder godt af det, men det bliver tydeligere, at det ikke gælder for alle.
I 2021 vurderede KL og Digitaliseringsstyrelsen i en fælles analyse, at mellem 17 og 22 pct. af alle danskere mellem 15 og 89 år – dvs. omkring en femtedel af alle borgere – var såkaldt digitalt udsatte.
Det er altså ikke bare en lille gruppe af ældre, der oplever at være udfordret med det digitale.
Det er et bærende princip i vores samfund, at alle har lige ret til at være en del af samfundet, og det gælder selvfølgelig også den digitale del af samfundet.
Det er en udfordring, hvor vi ikke kan lade stå til.
I Socialdemokratiet vil vi gerne sikre, at ingen bliver efterladt på perronen, mens det digitale tog buldrer af sted.
Det er et af Socialdemokratiets løfter til danskerne.
En af de løsninger, vi tidligere har peget på, er, at det skal være nemmere at blive fritaget for det digitale.
Vi mener, at reglerne for fritagelse skal forenkles, så det bliver lettere for borgere, der ikke har mulighed for at anvende de digitale løsninger, at vælge det digitale fra.
Og det løfte leverer vi på i dag.
For det lovforslag, vi behandler her i dag, handler netop om muligheden for at blive fritaget for at anvende digitale selvbetjeningsløsninger i kontakten med offentlige myndigheder.
På en lang række områder er det i dag obligatorisk for borgerne at anvende offentlige myndigheders digitale selvbetjeningsløsninger.
Der er dog mulighed for at anmode om at fravige fra kravet om digital selvbetjening og dermed blive tilbudt et alternativ.
Men i dag skal man igen og igen dokumentere og forklare, hvorfor man har ret til at blive fritaget.
Det bliver nu nemmere.
Med det her lovforslag giver vi borgere, der er fritaget for digital post, ret til at slippe for at bruge en obligatorisk digital selvbetjeningsløsning, alene fordi man er fritaget for digital post.
Dermed skal borgere, der allerede er blevet fritaget for digital post, ikke forklare en lang række myndigheder igen og igen, hvorfor de skal fritages.
Det synes vi i Socialdemokratiet er fornuftigt.
Det gør det nemmere for borgerne, og det gør det samtidig også nemmere for de offentlige myndigheder, der ikke længere skal bruge tid på grundigt at gennemgå borgerens konkrete situation og dokumentation for at vurdere, hvorvidt borgeren har ret til at blive fritaget.
Derfor kan vi i Socialdemokratiet støtte lovforslaget.